Belinda Caufriez

Belinda Caufriez cante dins l' achuchon chés Filles, celles Picardes à Tournai. Elle a tè l’ présidinte d’l’ achuchon pindant granmint d’innées de 2004 à 2020; ch’est Célie Guévart qui l’a rimplachée.

L'histoère: In 2004, neuf filles’d’Tournai is-eont busié à afistoler ein Cabaret dusqu’elles pourreo’tent canter in picard tournaisien. Dins leu cité, i-aveot bramint d'groupes patoisants mais i n’d’aveot pos foqu'aveuc des feimmes! Ch’t'ainsin que l’groupe i-a qu’minché et pi qu’i-a fait s’prumière orprésintatieon à l’Halle aux draps ed’Tournai el 21 d’ janvier 2005. 

Pourqueo "Les Filles, celles Picardes"? In cachant après ein neom, elles sont queusi d'faire ein jeu d'meot avec el’célèpe crèpe de’l’régieon d'Anmien... Ch'tainsin qu'à Tournai on les déleomme alfeos les Ficelles (ficelles in français) ou cor coucoubaques (crêpes in picard).

L’imblème du groupe: L’fameusse abelle’d'Childéric, el mopère à Clovis pasqu'on a ortrouvé s’bénieau à Tournai et qu’i-aveot ed’dins ein sapré trésor avé treos chint abelles. Faut s'raminvrer qu’les rois mérovingiens is aveotent pou capitale Tournai; ch’tein passé roéyal qui les rind bramint ars et même eine millette chauvins!

L’z’ambitieons des Filles, celles Picardes seont multiples:
- définte leu lanque régionale in moutrant qu'on put utiliser ceul parlache pou fafier su des sujets d'asteur
- définte'l'parole des feimmes dins l'meonte du picard mais aveuc dins l'société tout intière : les textes des Filles, celles Picardes seont leu propes créatieons; elles aim'tent bin définte les idées su l'politique locale, belche pi meondiale, su l'invironn’mint, su l’armemint,... Elles n’ont pas l’esquitte d’dévoiler leus sintimints, raqueontent’l’s histoères’d’filles, feimmes, mères et pi bin seûr démépris’tent bin souvint su l’z’heommes
- proposer ein éspectaque intièremint nouvieau chaque ainnée in acoitissant d'eine part leu n’interprétatieon notammint in cantant  à plusieurs veox et leu mise in scène. 
Cha deonne ein éspectaque'd'treos heures bin rempli avé peine alternance d'moumints graves, tindres et d'riache! 

L’s’indreots des éspectaques: à Tournai pou leus orprésintatieons annuelles (Halle aux draps, Foyer Saint-Brice, et Maison de la Culture pour el’prumière feos in 2026) et dins les chités d’Wallonie picarde: Antoing, Ath, Brunehaut, Comines, Leuze, Péruwelz,... Elles cantent bin souvint dans ein but philanthropique quancque’l’cause leu tient à coeur.

Belinda Caufriez i-est l’initiatrice de ceulle belle kyrielle’d’feimmes. In 2004 adeon, elle a proposé à s’amisses d’l’orjointe pou créer Les Filles, celles Picardes.

À l'créatieon, i-aveot 8 feimmes aveuc elle: Alexandra Caufriez, Dominique Culot, Sabrina De Mey, Catherine Dejonghe, Marie Ghislain, Laurence Lacante, Françoise Vanden Broecke et pi l’ pianiste Linda Isenguerre. Cette dernière a quitté el groupe après treos ans. In 2011, deux jeones filles d’seize ans les eont orjoint: Célie Guévart qu'i-a devenue présidinte in 2020 et pi Eva Rigaut, el fille à Belinda. I-a eu eine pétite jeone qui-a demeuré 3 ans aveuc eusses: Céline Callaert. Insuite, el groupe a accueilli Sophie Ducrotois puis Arwen De Mey et Claire Veys. Au fil du temps, certaines filles eont arrêté d'meonter su l'ponteon mais sont toudis bin présintes pou aider les amisses! Comme on dit souvint: "Filles, celles ein jour, Filles, celles toujours!"

No parlache: d'puis 2018, Belinda Caufriez présinte régulièremint des capsules vidéo dins l'émissieon d'no télé, l'télévisieon régionale de'l'Wallonie picarde, in lanque picarde bin seûr.

Les toutoules: d'puis 2025, Belinda Caufriez, aveuc treos autes Filles, celles Picardes, a créé ein sapré quatuor qui s'produit tous les s'maines su Notele, el saim'di après l’JT. Les 4 toutoules commintent l'actualité in Wapi et alfeos démépris'tent su tout !

Tertous i peut raviser No parlache et Les toutoules su l'site'd'Notele in replay. (vir : https://www.notele.be)

 Notes pi référinches 
 http://www.fillescellespicardes.be/ 
 Facebook: Filles Celles picardes
 As-tu trouvé t'plache (canchon) (écrite in 2000 - 2e prix Concours Prayez 2003 , catégorie chansons)
 acouter :  
 No Parlache avec Belinda Caufriez su www.notele.be
 podcasters.spotify.com
 kiné : https://www.dhnet.be/archives-journal/2011/02/05/belinda-tire-les-ficelles-picardes-S55TIBCCJJBG5AXZOBKS4WSKPY/ 

Catégorie:Canteuse picarde catégorie:Tournai Catégorie:Achuchon